對雪寄一二舊友呈張仲巽宗益運判
作者：鄭獬
朝代：宋

paragraphs: 少年喜風雪，走上百尺樓。
買酒不論錢，貰却紫貂裘。
相從盡豪客，樓下繫紫騮。
雄心視宇宙，萬事葉沉浮。
欲騎鳳凰去，肯顧萬戶侯。
誤奏上林賦，白衣對冕旒。
一釣滄海空，遂跨六鼇頭。
去年辭紫微，龍節得荆州。
渚宮美遊觀，絳帳壓清流。
風雪不異昔，亂眼玉花稠。
日月翻兩車，俄驚十五秋。
故人如飛雲，零落不能收。
老意雖未伏，酒量已難投。
弔影對明燭，金樽誰獻酬。
隔年得一書，何足解沉憂。
安得縮地術，來此醉相留。
故人不可見，敢忘貧賤遊。